ŉ Spesialis se gratis geskenk aan babaLevantro van der Merwe van Pretoria voor en ná sy operasie om die drukking op sy brein te verlig. Hy is gebore met hidrokefalie. Foto: Verskaf ŉ Baba van Pretoria kon sy eerste Kersfees sonder ongemak geniet danksy ŉ neurochirurg wat tot sy redding gekom en hom van sy lyding verlig het. Yolande van der Merwe vertel haar kleinseun Levantro is in Januarie die jaar met hidrokefalie gebore. “Dat hy deurgetrek het, was klaar ŉ wonderwerk,” vertel sy. Hidrokefalie is ŉ toestand waar serebrospinale vloeistof opbou in die ventrikels (harsingkamers) van die brein. Dié vloeistof omring die brein en die spinale koord. Wanneer die sirkulêre pad van die vloeistof blokkeer word, begin die ventrikels vergroot en druk bou in die brein op. Levantro van der Merwe en sy ma, Chinue. Nadat ŉ neurochirurg van Pretoria gratis op hom geopereer het om die druk op sy brein te verlig, is dié knapie sommer baie beter. Hy is met hidrokefalie gebore. Foto: Verskaf. Sy vertel die ginekoloog wat haar dogter, Chinue, behandel het, het niks vooraf gesien nie, net met die laaste besoek voor die geboorte opgemerk die fetus het ŉ groter kop. Levantro is met ŉ noodkeisersnee in ŉ staatshospitaal gebore. ŉ Dag later het hulle “die vreeslike nuus aan ons gegee”. Hy was die eerste drie maande in die hospitaal en 11 dae ná sy geboorte het hy die eerste operasie ondergaan. Daarna het nog twee onsuksesvolle operasies gevolg en Levantro het ernstig siek geraak. Hy was in en uit die hospitaal, veral met infeksies. ŉ Algemene behandeling vir hidrokefalie is ŉ ventrikulêre-peritoneale-omleiding, in Engels kortliks ŉ “shunt”. Die omleiding dreineer die serebrospinale vloeistof uit die ventrikels in die brein. Dit word gedoen deur ŉ buis in ŉ ventrikel in die brein te plaas, wat dit na die abdomen omlei. ŉ Klep keer dat die vloeistof in die verkeerde rigting vloei en sorg ook dat die vloeistof net dreineer wanneer die druk te hoog is. Yolande van der Merwe en haar kleinseun, Levantro, nadat hy uiteindelik ŉ suksesvolle operasie ondergaan het om die drukking op sy brein te verlig. Hy is gebore met hidrokefalie. Foto: Verskaf. Van der Merwe sê ná die drie onsuksesvolle operasies in die staatshospitaal was hulle so raadop dat hulle besluit het om ŉ prokureur te gaan sien. In dié tyd was Levantro ongemaklik en huilerig. “Ek kon sien hy het pyn gehad en nie lekker gevoel nie,” vertel sy ma. Die prokureur het hulle vertel van ŉ neurochirurg wat dalk kon help. En hy het. Hy het gratis op Levantro geopereer en hulle het geld ingesamel om die hospitaal te betaal. Die dag nadat hulle hom gebel het, het hy die bal aan die rol gesit om Levantro te help. “Voor die operasie het hy nie regtig sy mylpale behaal nie, maar nou haal hy stadig maar seker in. Hy is ŉ soet seuntjie en raak elke dag ouliker,” vertel ma Chinue. Hy vier in Januarie sy eerste verjaardag. “Daar was baie emosies. Ek was so verlig dat hy ons gehelp het. Só verlig,” sê sy.